寄王元均奉議昆仲
作者：釋道潜
朝代：宋

paragraphs: 崇文學士後，二子皆翹翹。
異哉荆山麓，産此英瓊瑶。
婆娑翰墨場，文彩相蔚饒。
頃我未知識，寸心徒摇摇。
前年廣陵城，會合如有招。
名都冠淮海，氣象古所豪。
林園若棋置，佳處遺塵囂。
良辰肯浪負，杖策同嬉遨。
清談落玉麈，亹亹如聞韶。
歲晏樂未闋，離群復蕭蕭。
扁舟眇一葉，出沒隨江潮。
雲山列千里，廬霍尤岧嶢。
孤懷喜自放，跨躒豈憚勞。
所嗟無二陸，相我吟風騷。